Oorskot uit Limpopo-begraafplaas gesteelFoto bloot ter illustrasie. (Foto: Nick Fewings/Unsplash) Die polisie in Limpopo ondersoek tans ŉ ongewone saak nadat oorskot uit ŉ plaaslike begraafplaas in Mokwakwaila in Polokwane gesteel is. Wat die saak nog vreemder maak, is dat die gesteelde liggaam al meer as ŉ jaar gelede begrawe is. Brig. Motlafela Mojapelo, polisiewoordvoerder, sê ŉ familielid van die oorledene het Sondag die begraafplaas besoek om die gebied voor te berei vir die onthulling van die grafsteen. Die oorledene se familie sou almal vir die geleentheid by die begraafplaas byeenkom. “Sy het egter met haar aankoms gevind dat die graf oopgegrawe en die oorskot gesteel is,” sê Mojapelo. “Sy het toe familielede van die voorval in kennis gestel en die polisie is na die toneel ontbied.” Die betrokke polisiebeamptes het op hul beurt ook bevind dat die kis oopstaan en leeg is. Die polisie se voorlopige ondersoek na die saak dui daarop dat ŉ onbekende aantal verdagtes die begraafplaas binnegekom het deur ŉ deel van die omheining oop te sny. “Hulle het toe ŉ gat langs die graf gegrawe om toegang tot die kis te kry en die oorskot gesteel.” Die oorledene is intussen geïdentifiseer as Modike Philemon Masedi. Hy is verlede jaar op 15 Januarie dood en is sewe dae later begrawe. Niemand is al in verband met die voorval in hegtenis geneem nie en die motief vir die voorval is onbekend. Die polisie ondersoek die grafskending en diefstal van die oorskot.